钦定古今图书集成/明伦汇编/官常典/第729卷 > 李梓发 唐仁 刘渊子
## 钦定古今图书集成/明伦汇编/官常典/第729卷 > 李梓发 唐仁 刘渊子

按《南安府志》：“梓发，字材甫，上犹人。德祐元年，以世族
举为南安三县巡检。二年十二月，元丞相塔出及吕
师夔统兵围上犹。献岁，朝廷改元，是为景炎元年。二
月，围尚不解，梓发随邑令李申巽及邑中诸义士唐
仁、刘渊子辈坚守不懈。塔出亲率兵攻门，城上矢炮
齐发，元兵死者数千人。炮几中塔出，元人曰：‘此城甚
小，人心乃坚尔’。”即徙寨水南，遂退城围，凡七十二日，
不克解去，人皆壮之。文丞相之督兵也，正在兴国，闻
之悲且喜，表梓发为团练使、督府谘议，收之幕下。少
选申巽请梓发往来南、赣之间，图战守计，逾二年焉。
祥兴己卯三月，元参政贾居贞复引兵数万来至城
下，梓发与邑令及邑诸义士誓众城守益坚，士益愤。
时文丞相兵在岭外，败绩，行朝于厓山，黄桂缓知之。
又闻元兵残虐，所过屠城，适自外归，拟入城援父母，
反为贾卒所获。贾谓桂缓曰：“汝能赍榜入城招降乎，
不惟全汝父母。”桂缓入城如贾指，且传厓山之难，梓
发大怒，谓妖恶言惑众，戮桂缓。无何城陷，是月之十
五日也。既破，梓发犹率众巷战，不敌，谓“吾力尽矣，然
不可辱于贼。”归家，刺血酾酒别祠寝，与子姓四十七
人皆自焚，烟焰五色，北兵望之，皆相诧异。俄而害刘
渊子等，遂屠城。同刻死者一千三百一十六家，年八
十以上及襁褓无遗。